text: Gratis drinks til bilister
  14 juni 2012 kl. 12.28
  Der vil blive delt gratis drinks ud til bilister Skt. Hans-aften.
  I Haderslev, Kolding, Tønder, Varde og andre steder vil der blive delt gratis drinks ud til bilister Skt. Hans-aften.
  Der sker som led i en kampagne mod spritkørsel, som Rådet for Sikker Trafik, politiet, TrygFonden og mange kommuner gennemfører fra nu af.
  Om sommeren er der flere, der kører spritkørsel - bl.a. som følge af de mange sommerfester.
  - Vores undersøgelser viser, at de fleste ikke ved, hvor lang tid det tager at forbrænde alkohol. Desuden har mange svært ved at vurdere, hvor meget de har fået at drikke i løbet af en hel aften, hvis der løbende er blevet hældt lidt i glasset, siger Michelle Laviolette, projektleder i Rådet for Sikker Trafik.
  De mange drinks er uden alkohol og lavet af Dansk Bartender Laug.
  Udover en drink får bilisterne også opskrifterne på alkoholfrie.
  - Mange kan måske have svært ved at vælge alkohol fra, hvis alternativet er en lunken cola fra kassen eller postevand i en kande. Nu hjælper vi med at vise, at der findes mange velsmagende alternativer til alkohol, siger René Højer, områdechef for sikkerhed i TrygFonden.
  